دیواندا گلن کؤمهج سؤزجویو اوزرینده بیر نوت
کؤمهج سؤزجویونو دیوان لغات الترکده کاشغارلی القرص دئیه معنا ائدیبدیر. سونراسی آچیقلاییر: بو کلمه کؤمدی فعلیندن آلینیبدیر. چؤرهیی [ایستی]کوله قویلایاندا کؤمدی دئیرلر، بو سؤزجوک او سؤزدن آلینیبدیر. (دیوان، عربجه متن،معلم رفعتین تصحیحی، ج 1 ص12)
بو آرادا دبیر سیاقی بوتون سورونلارینا رغمن بسیم آتالایی قایناق توتماییبدیر .
دبیر سیاقی القرص-ی " گرده نان" چئویریبدیر.
منجه دبیرسیاقینین ترجمهسی هامیسیندان داها دوزگوندور. القرص عرب دیلینده یوواریق (گرد و دایره) اولان نسنهلره دئییلیر. عرب قدیم سؤزلوکچولر (خلیل بن احمد و جوهری) کلمهنین آنلامینی وئرمک یئرینه چؤرک کیمی بیر شئیلر دئیه یازیبلار سؤزجویون قاباغیندا. اونلارین مخاطبلری آنجاق بو چئشیت آچیقلاماقلارلا تانیش ایمیش.
فرهنگ ابحدی ده یازیر: «القرص: یک قرص نان گرد. قرص الشمس: قرص خورشید»
باشقا یاندان بیزده امم کؤمهجی یا امن کؤمهجی (بعضی لهجهلرده کؤمهنجی) دئییلن بیتگینین دویمهیه بنزر یوواریق دنهلری اولار اوزرینده. ایلانین دا دولانیب حلقه وورماغینا کؤمهجک دئیهریک.
او اوزدن ده کؤمهج سؤزجویو دیواندا چؤرک آنلامیندا دئییل یوواریق چؤرک آنلامیندا گلیبدیر. و اولا بیلر ده کاشغارلینین اتیمولوژیسی (گؤممک ایله کؤمجین ایلگیسی)دوغرو اولمایا.
منجه قورص، حب کیمی شئیلرین یئرینه کؤمج کلمهسینی قوللانماق یئرسیز اولماز.
-
- 14/01/07
azb_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab unk unk